Buurtwagte kry amptelike status | Netwerk24
Buurtwagte kry amptelike status
Veiligheid in Stellenbosch en die Paarl is moontlik opgeskerp nadat 14 splin­ter­­nuwe buurtwagte in hierdie gebiede amptelik geakkrediteer is.
Die akkreditasie is by ’n seremonie toegeken wat Dinsdag 3 Julie in Stellenbosch se stadsaal plaasgevind het en deur die Wes-Kaapse minister van gemeenskapsveiligheid, Dan Plato, behartig is.
Akkreditasie is aan 12 buurtwagte in die groter Stellenbosch-omgewing gegee, wat Vlottenburg en Cloetesville insluit, terwyl twee buurtwagte in Paarl geakkrediteer is.
Die nuwe buurtwagte bring die totale aantal buurtwagte in die provinsie op 226 te staan en daar word verwag om akkreditasie aan nog 100 of meer buurtwagte in die komende boekjaar te gee.
R1,225 miljoen is vir opleiding begroot asook R1,3 miljoen om buurtwagte van die nodige toerusting te voorsien.
Buiten die toerusting, wat onder meer noodhulptassies en flitse insluit, kom die nuut geakkrediteerde buurtwagte in aanmerking vir addisionele opleiding wat deur die departement gemeenskapsveiligheid aangebied sal word.
“Vrywilligers het die potensiaal om ’n hele gemeenskap te verenig om ’n algemene doelwit na te jaag en eienaarskap van hul gemeenskappe van misdadigers terug te neem,” lui ’n persverklaring uit Plato se kantoor.
“Veiligheid is almal se verantwoorde­likheid en die gewilligheid van aktiewe inwoners om die departement by te staan word waardeer en is noodsaaklik vir ons pogings om ondersteuning aan die polisie te bied in die voorkoming van misdaad en bekamping daarvan.”
Die uitvoerende burgemeester, Gesie van Deventer, het al die vrywilligers bedank wat deel van die onderskeie buurtwagte vorm.
Sy het gesê hierdie inwoners speel ’n uiters belangrike rol deur deel te wees van die oë en ore in hul gemeenskap.
Sy het Plato bedank vir sy betrokkenheid by en ondersteuning van veiligheidsinisiatiewe in die groter Stellenbosch-omgewing.